Matias Tihumäki

**Matias Tihumäki** (s. 8. toukokuuta 2001) on suomalainen lentopalloilija ja hänen pelipaikkansa on hakkuri. Hän edustaa Suomen mestaruusliigassa kaudella 2025–2026 Akaa-Volley-joukkuetta. Tihumäki on voittanut VaLePa:n joukkueessa kaksi Suomen-mestaruutta. Nuoreksi lupaukseksi kutsutun pelaajan läpimurtokausi oli vuonna 2021–2022, jolloin hän auttoi joukkuettaan VaLePaa etenkin pudotuspeleissä varmistamaan viidennen peräkkäisen Suomen-mestaruuden.

### Ura
Matias Tihumäki on kotoisin Huittisista ja aloitti lentopallon FC-57 -junioreissa Harri Alakosken ja Jarno Tervaportin valmennuksessa. Sen jälkeen juniorivuosinaan hän siirtyi Jukka Tapion valmennukseen VaLePaan. Kuortaneen urheilulukiossa opiskellessaan Tihumäki oli Kuortaneen valmennuskeskuksen joukkueessa, joka on miesten 1-sarjassa. VaLePa hankki hänet takaisin toiseksi hakkuriksi kaudeksi 2020–2021 ja Tihumäki pelasi ensimmäisen pelinsä Mestaruusliigassa 17. lokakuuta 2020, kun vastassa oli Karelian Hurmos. Kausi päättyi VaLePalla Suomen mestaruuteen. Tihumäki jatkoi kaudella 2021–2022 VaLePassa ja suoritti samalla asevelvollisuuden puolustusvoimien urheilukoulussa. Kauden päätteeksi hän voitti jo toisen Suomen mestaruuden joukkueensa kanssa.

Toukokuun lopussa 2022 Turkulainen TuTo Volley ilmoitti tehneensä nuoren "pallontappaja" Tihumäen kanssa vuoden mittaisen sopimuksen. Alkukaudesta loukkaantumisesta toipuva Tihumäki ei vielä näyttänyt parastaan, mutta loppukaudesta hän onnistui hyvin ja oli runkosarjassa joukkueen paras pistemies. Loppukauden tunnelmia laski pudotuspelien alussa tapahtunut loukkaantuminen. TuTo Volley ilmoitti kuitenkin kauden päätyttyä toukokuussa, että on tehnyt nuoren hakkurin kanssa vuoden mittaisen jatkosopimuksen. Leikkaushoitoa vaatinut loukkaantuminen piti lopulta Tihumäen poissa kokoonpanosta kahta ottelua lukuunottamatta koko 2023/2024 kauden.

30. huhtikuuta 2024 Akaa-Volley tiedotti sosiaalisessa mediassa uusista pelaajasopimuksistaan. Kuntoutunut Matias Tihumäki oli uusien pelaajahankintojen joukossa. Tihumäki ei toiminut Akaa-Volley ykköshakkurina, joten hän haki syksyllä pelituntumaa farmisopimuksella Ykkössarjaa pelaavasta Pälkäneen Luja-Lukosta. Kauden aikana Akaa-Volley voitti Suomen Cupin ja Suomen-mestaruuden.

### Maajoukkue
Tihumäki on edustanut Suomea U17-poikien Euroopan mestaruuskisoissa 2017 ja U18-poikien Euroopan mestaruuskisoissa yhteensä viidessä ottelussa (26 erää). Lisäksi hän oli nimettynä U20-poikien Euroopan mestaruuskisoihin matkanneessa joukkueessa 2018. Yhteensä hän on nuorten arvokisoissa tehnyt 92 pistettä. Kaikissa Euroopan lentopalloliitto CEV:n alaisissa kilpailuissa Tihumäki on pelannut 17 ottelua ja tehnyt yhteensä 95 pistettä.

### Saavutukset ja tilastot
* Suomen Cupin voitto 2020
* Suomen mestaruus 2021
* Suomen mestaruus 2022
* Suomen Cupin voitto 2024
* Suomen mestaruus 2025

## Lähteet
* Miesten pelaajarekisteri 2024 - Mestaruusliiga
* Nuori hakkuri Matias Tihumäki loisti VaLePan ylivoimaisessa voitossa - lentopalloinfo
* JIRI HÄNNINEN VALEPAAN - KARJARINTA JA TIHUMÄKI JATKAVAT - VaLePa
* VaLePa valmiina uuteen kauteen - luvassa "Prinssin" paluu ja paikallisia passareita - Alueviesti
* Alueemme kevään uudet ylioppilaat 2021 - J-Pnews
* CEV-cup Matias Tihumaki profile
* 2017 CEV U17 Volleyball European Championship Men statistics
* 2018 CEV U18 Volleyball European Championship Men statistics
* 2018 CEV U20 Volleyball European Championship Men Team Finland
* VaLePan huikea hakkurihistoria ei hirvitä kevään komeettaa - Matias Tihumäki valtasi vaativan paikan loppukaudesta - Aamulehti
* Pelaajatilastot Mestaruusliiga 2020/2021 Miehet
* Joukkueen pelaajatilastot VaLePa Mestaruusliiga Play-off 2020/2021 Miehet
* Pelaajatilastot Mestaruusliiga 2021/2022 Miehet
* Pelaajatilastot Mestaruusliiga 2024/2025 Miehet
* Pelaajatilastot Mestaruusliiga Play-off 2021/2022 Miehet
* Pelaajatilastot Mestaruusliiga 2022/2023 MIehet
* Pelaajatilastot Mestaruusliiga Play-off 2022/2023 Miehet
* Joukkueen pelaajatilstot TUTO Volley Mestaruusliiga 2023/2024 Miehet (viitattu 29.1.2024)
* TIHUMÄKI, KARTTUNEN, KESKINEN, GROFFIER – TUTO VOLLEYN JOUKKUEEN RUNKO VALMIINA TULEVAAN MESTARUUSLIIGAKAUTEEN - TUTO Volley
* Takaisin peliin TUTO Volleyn Matias Tihumäki elää joukkueensa mukana loukkaantumisestaan huolimatta - Jälkipeli
* Akaa Volley Instagram - Pelaajarosteri uusiutuu monilta osin
* Lentopalloliitto Tulospalvelu - Matias Tihumäki
* Suomen mestari auttaa Lukkoa – Tihumäki kehui ykkössarjaa tasokkaaksi - Pälkäneen Luja-Lukko